《次韵呈慎思学士》
宋代·柳子文

咸韶濩武来何方，铿锵入耳安能忘。阳春兰芷秋菊芳，金门词客青袍郎。

昭回下烛光焰长，深山大泽龙蛇苍。浩歌激烈元非狂，正逢圣主开明堂。

风烟关塞收旗枪，舞干两阶臣戎羌。喋血拓境谋非臧，边城夜行休赍粮。

采诗不复嘲青冈，蛜蝛戢羽戍妇床。移文北斗猿鹤傍，渥洼朱龙两服骧。

胥靡版筑罢浚隍，白环楛矢贡篚装。航海万里风帆扬，边圉胆落嗟唇亡。

诸蕃入学愿可偿，槐花举子促书囊。成均贡士贤登乡，东门宣诏礼十行。

我惭驽骀追骕骦，何敢望回不及商。毛遂未至空连房，赖有墨妙江都王。

传模共分此日光，骅骝绿骠两耳黄。想见蹙踏披天香，坐觉暑退秋堂凉。

拘挛龌龊漫引觞，门外乌兔双飞翔。悠悠逝川东去央，故山鱼鸟空相望。

邓侯意气摩秋霜，朝吟百篇暮千章。骈罗经史贯列庄，落纸但见书吏忙。

孔鸾羽仪各效祥，鄙夫不学空面墙。先馈不用惊五浆，乌号要须贲育张。

作者简介：柳子文，字仲远。神宗熙宁六年（一○七三）进士（本人《次韵呈文潜学士同年》诗）。曾官宣德郎（《栾城集》卷二五《伯父墓表》）。哲宗绍圣间为定州签判（《苏轼文集》卷五四《与程正辅第六十五简》）。约卒于元符二年（一○九九）（同上书卷六三《祭柳仲远文》）。今录诗十五首。